VDSS sklep Psp 284/2015
Datum: 2015-06-18T02:00:00.000+02:00
ecli: ECLI:SI:VDSS:2015:PSP.284.2015
sodisce: Višje delovno in socialno sodišče
oddelek: Oddelek za socialne spore
podrocje: ZDRAVSTVENO ZAVAROVANJE
institut: začasna nezmožnost za delo - bolniški stalež - zavrženje tožbe

## Jedro

Tožnik je zamudil 5-dnevni pritožbeni rok zoper prvostopenjski posamični upravni akt. Prvostopenjska upravna odločba je tako postala pravnomočna. Meritorno sojenje ni dopustno (75. člen ZDSS-1), zato je potrebno tožbo zoper sklep o zavrženju rednega pravnega sredstva kot nedopustno zavreči.

## Izrek

Pritožba se zavrne in potrdi sklep sodišča prve stopnje.

## Obrazložitev

Sodišče prve stopnje je zavrglo tožbo z dne 9. 2. 2015, vloženo zoper sklep tožene stranke o zavrženju rednega pravnega sredstva proti prvostopenjski odločbi imenovanega zdravnika.

Tožnik vlaga pravočasno pritožbo. Navaja le, da zdravljenje po poškodbi desnega kolena še ni zaključeno, da ne more poklekati, počepati, se vzpenjati in spuščati, saj se po fizioterapiji stanje ni izboljšalo, da je na kontrolni pregled prijavljen 28. 4. 2015, da si pri hoji pomaga z berglami, in da je od 1. 1. 2015 za štiri ure upokojen.

Predlaga ugodno rešitev pritožbe in priznanje bolniškega staleža tudi od 29. 12. 2014 dalje do končanega zdravljenja po poškodbi desnega kolena.

Tožena stranka v pisnem odgovoru prereka navedbe pritožnika in predlaga zavrnitev pritožbe.

Pritožba ni utemeljena.

Vsebinsko sojenje v sodno socialnih sporih je dopustno le, če je predhodno izčrpano redno pravno sredstvo v predsodnem upravnem postopku. Izpodbojno tožbo je namreč v skladu s 1. odstavkom 72. člena Zakona o delovnih in socialnih sodiščih (Ur. l. RS, št. 2/2004; v nadaljevanju ZDSS-1) mogoče vložiti v 30 dneh od vročitve drugostopenjskega, v upravnem postopku dokončnega upravnega akta. Po 75. členu ZDSS-1 je sodišče med drugim že v predhodnem preizkusu dolžno tožbo kot nedopustno zavreči tudi v primeru, če je bila pritožba v predsodnem postopku vložena prepozno. Prav takšno dejansko procesno stanje je podano tudi v predmetni zadevi.

Nobenega dvoma, da je izpodbojna tožba vložena zoper sklep tožene stranke št. … z dne 14. 1. 2015 o zavrženju prepozne pritožbe zoper odločbo imenovanega zdravnika o zaključenem bolniškem staležu z 29. 12. 2014. Ker je bil prvostopenjski posamični upravni akt tožniku vročen 24. 12. 2014, je bila pritožba 7. 1. 2015 nedvomno vložena po izteku 5 dnevnega pritožbenega roka. Prvostopenjska upravna odločba je tako postala pravnomočna. To pa je tudi edino odločilno, da po že omenjenem 75. členu ZDSS-1, meritorno sojenje ni dopustno in je potrebno tožbo zoper sklep o zavrženju rednega pravnega sredstva, kot nedopustno zavreči. Pritožnik predhodno navedenih pravno relevantnih procesnih dejstev niti ne prereka. Njegove pritožbene navedbe, ki se nanašajo izključno na zdravstvene težave po poškodbi desnega kolena, od zatrjevanja, da zdravljenje še ni bilo zaključeno do tega, da bi mu moral biti bolniški stalež priznan tudi od 29. 12. 2014 dalje, pa za pritožbeno rešitev predmetne procesne zadeve, pravno sploh niso odločilne.

Zaradi obrazloženega je bilo potrebno pritožbo kot neutemeljeno zavrniti in na podlagi 2. odstavka 365. člena ZPP, potrditi sklep sodišča prve stopnje.